কলকাতায় এসে রাজুদার পকেট পরোটা খাবেন মেসি!

ওয়েব ডেস্ক: ‘আনলিমিটেড তরকারি, তিনটে পরোটা আর একটা ডিম সেদ্ধ’— একথা কমবেশি সকলেই শুনেছেন। শুধু কলকাতাবাসীই নয়, সোশ্যাল মিডিয়ার (Social Media) সৌজন্যে রাজুদার (Raju Da Pocket Parota) এই সংলাপ শুনেছে গোটা বিশ্ব। আসলে তিনি একজন পকেট পরোটা বিক্রেতা, শিয়ালদহ স্টেশনের সামনেই তাঁর অস্থায়ী দোকান। তবে সোশ্যাল মিডিয়ায় তিনি বেশ ভাইরাল। সেই দৌলতে অনেকেই তাঁর দোকানে পরোটা খেতে যান। তাই বলে কি মেসি (Lionel Messi) কলকাতায় এসে রাজুদার কাছে পরোটা খেতে যাবেন? সম্প্রতি এই সোশ্যাল মিডিয়া জুড়ে এই জল্পনা শুরু হয়েছে। ব্যাপারটা ঠিক কী? চলুন একটু সবিস্তারে জেনে নেওয়া যাক।

ফুড ব্লগারদের সৌজন্যে রাজুদা এখন নেট তারকা। শুধু কলকাতায় নয়, দেশের গণ্ডি পেরিয়ে বিদেশেও পৌঁছে গেছে তাঁর জনপ্রিয়তা। তবে জনপ্রিয়তার সঙ্গে আসে ঠাট্টা-তামাশাও। সম্প্রতি সোশ্যাল মিডিয়ায় ভাইরাল হয়েছে একটি মিম— যেখানে দেখা যাচ্ছে, রাজুদা আর্জেন্টাইন কিংবদন্তি লিওনেল মেসির হাতে পরোটা তুলে দিচ্ছেন। অনেকে মজা পেলেও, এই মিম দেখে মন খারাপ হয়েছে বহু মানুষের, বিশেষত রাজুদার ভক্তদের।

আরও পড়ুন: এবার টোটোতেও নম্বর প্লেট, কেন এই সিদ্ধান্ত?

এই ঘটনায় সরব হয়েছেন মেসিকে ভারতে আনার অন্যতম উদ্যোক্তা শতদ্রু দত্ত। নিজের ফেসবুক হ্যান্ডেলে ওই মিমের ছবি পোস্ট করে তিনি লিখেছেন, “আমি এই ছবিটা সোশ্যাল মিডিয়ায় ঘুরতে দেখলাম। শুনলাম উনি পরোটা বিক্রি করেন। অনেকেই মজা করছে এই ছবিটা নিয়ে। কিন্তু আমার একটাই কথা— কারও বাবা তো তাঁকে টাকা দিচ্ছে না। আমি কোনও কাজকেই ছোট মনে করি না। যাঁরা নিজের পরিশ্রমে নিজের পায়ে দাঁড়ান, তাঁদের আমি শ্রদ্ধা করি। তাই একটা কথা দিলাম, এই ছবিটা আমি বাস্তবে রূপ দেব। রাজুদার সঙ্গে মেসির দেখা করাব।”

এখন দেখার বিষয়, সত্যিই কি ফুটবলের মহাতারকা মেসির সঙ্গে দেখা হবে শিয়ালদার রাজুদার! যদি তা হয়, তাহলে কলকাতার ফুটবলপ্রেমীরা যেমন উচ্ছ্বসিত হবেন, তেমনই রাজুদার পরোটা হয়তো পৌঁছে যাবে বিশ্বখ্যাতির শিখরে।