সোশ্যাল মিডিয়ায় ‘লক্ষ্মণরেখা’! কলকাতা পুলিশদের জন্য কড়া গাইডলাইন জারি

কলকাতা: সোশ্যাল মিডিয়ায় (Social Media) কী লিখবেন, কী লিখবেন না—এবার তা স্পষ্ট করে জানিয়ে দিল কলকাতা পুলিশ (Kolkata Police)। জনসাধারণের আস্থা বজায় রাখা এবং বাহিনীর বিশ্বাসযোগ্যতা অক্ষুণ্ণ রাখতেই জারি হল নয়া নির্দেশিকা। এই নিয়ম সব পদমর্যাদার পুলিশকর্মীর জন্য বাধ্যতামূলক।

কী বলা হয়েছে নির্দেশিকায়?

দায়িত্বে থাকুন বা না থাকুন, সতর্ক থাকতেই হবে: কলকাতা পুলিশ বাহিনীর প্রত্যেক সদস্যকে বুঝতে হবে, ডিউটিতে থাকুন বা ব্যক্তিগত সময়ে—সোশ্যাল মিডিয়ায় তাঁদের আচরণ গোটা পুলিশ বিভাগ এবং পরোক্ষভাবে সরকারের প্রতিফলন হিসেবে দেখা হতে পারে। তাই পোস্ট, মন্তব্য বা শেয়ার করার আগে দায়িত্বশীল হতে পারে।

আরও পড়ুন: নিম্নচাপের মাঝেই পারদ ঊর্ধ্বমুখী! দক্ষিণবঙ্গে কি তবে বিদায় নিচ্ছে শীত?

সরকারি বক্তব্য দেবেন শুধু মনোনীত কর্তা: কলকাতা পুলিশের পক্ষে সোশ্যাল মিডিয়ায় কোনও বিবৃতি, ব্রিফিং বা ব্যাখ্যা দিতে পারবেন কেবলমাত্র অনুমোদিত ও মনোনীত আধিকারিকরাই। সব যোগাযোগ হতে হবে তথ্যভিত্তিক, যাচাই করা, অনুমোদিত তথ্যের সীমার মধ্যে, ব্যক্তিগত মতামত বা মন্তব্যের সঙ্গে সরকারি তথ্য মিশিয়ে দেওয়া সম্পূর্ণভাবে নিষিদ্ধ।

কেন এই কড়াকড়ি?

ডিজিটাল যুগে একটি পোস্ট বা মন্তব্য মুহূর্তে ভাইরাল হয়ে যেতে পারে। ভুল তথ্য, বিতর্কিত মন্তব্য বা অনভিপ্রেত পোস্ট বাহিনীর ভাবমূর্তিতে প্রভাব ফেলতে পারে। সেই কারণেই সোশ্যাল মিডিয়ায় শৃঙ্খলাবদ্ধ ও আইনসম্মত আচরণ নিশ্চিত করতে এই নির্দেশ জারি। স্পষ্ট বার্তা, ইউনিফর্মের দায়িত্ব সোশ্যাল মিডিয়াতেও সমান গুরুত্বপূর্ণ।